**Argonaut prin fantezii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe Argo am să plec în zbor

Spre mările ce fascinează,

Sirenele care dansează

Cântând un tril îmbietor.

N-am să aduc lâna de aur,

Nu-l iau cu mine pe Orfeu

Cu lira lui de semizeu,

Nici n-am să lupt cu vreun balaur,

Că sunt doar un argonaut

Și într-o lume abisală,

La o chemare ancestrală,

Răspund c-un strop de absolut.

- Eşti îndrăzneţ, poate Apollo

Ţi-a pus în palme veşnicia

Şi-acum porneşti călătoria

Nemuritorilor. Acolo,

Ambrozii dulci şi parfumate

Au să-ţi dezmierde gustul fin,

Cămăşi îţi voi croi, de in,

Cu fire de argint brodate.

Iar noaptea vom dormi pe nori

Să-ţi fie visele-mplinite,

Te strig de mii de ani, iubite,

Dar te-am găsit abia în zori.

Ioan Grigoraș Liliana Trif

Din volumul Ești poezia sufletului meu -

Editura Rovimed Publishers Bacău - 2014